ગાંધીધામ, તા. 12 : શહેરના ખોડિયારનગર વિસ્તારમાં રહેતા આશાબેન પ્રકાશ દેવીપૂજક (ઉ.વ. 20) નામની યુવાન પરિણીતાએ ગળેફાંસો ખાઇ પોતાની જિંદગી ટૂંકાવી લીધી હતી. પોલીસે જણાવ્યું હતું કે, પ્રકાશ દેવીપૂજક સાથે એક વર્ષ અગાઉ લગ્ન કરનારી આ પરિણીતા સાસરિયામાં સંયુક્ત પરિવારમાં રહેતી હતી. તેણે ગત તા. 10/2ના સવારે પોતાના ઘરે આ પગલું ભર્યું હતું. પંખામાં દોરી બાંધી ગળેફાંસો ખાનારી આ પરિણીતાને પરિવારજનો જોઇ જતાં તેને નીચે ઊતારી સારવાર અર્થે લઇ જવાઈ હતી, જ્યાં સારવાર દરમ્યાન આ યુવાન પરિણીતાએ ગઇ મોડીરાત્રે છેલ્લા શ્વાસ લીધા હતા. આ પરિણીતા બીમાર રહેતી હોવાનું ફોજદાર એસ. જે. ભાટિયાએ જણાવ્યું હતું, પરંતુ હજુ સાચું કારણ બહાર આવ્યું નથી.